KOMISIJOS ATASKAITA EUROPOS PARLAMENTUI IR TARYBAI

dėl 13, 18 ir 45 straipsnių nuostatų, susijusių su EBI įgaliojimais vykdyti privalomą tarpininkavimą, taikymo peržiūros, kad būtų atsižvelgta į būsimus finansines paslaugas reglamentuojančios teisės pokyčius

Įvadas

Vadovaudamasi Direktyvos 2014/59/ES, kuria nustatoma kredito įstaigų ir investicinių įmonių gaivinimo ir pertvarkymo sistema (BGPD), 129 straipsniu ir pasikonsultavusi su Europos bankininkystės institucija (EBI), Europos Komisija Europos Parlamentui ir Tarybai parengė šią ataskaitą dėl 13 (Grupių pertvarkymo planas), 18 (Sėkmingo grupės pertvarkymo kliūtys) ir 45 (Minimalus nuosavų lėšų ir tinkamų įsipareigojimų reikalavimas) straipsnių nuostatų, susijusių su EBI įgaliojimais vykdyti privalomą tarpininkavimą, peržiūros siekiant atsižvelgti į finansinių paslaugų pokyčius.

Nuostatos

BGPD 13, 18 ir 45 straipsniai grindžiami bendru principu, pagal kurį grupių lygmeniu sprendimus atitinkamose srityse susijusios pertvarkymo institucijos turėtų priimti bendrai. Pagal visas tris nuostatas numatoma, kad šiuo klausimu turi būti susitarta per keturių mėnesių laikotarpį. 13 ir 18 straipsniuose nustatyta, kad per šį laikotarpį, pertvarkymo institucijai paprašius, EBI gali būti pavesta padėti institucijoms pasiekti bendrą sprendimą atitinkamai dėl grupių pertvarkymo planų ir sėkmingo pertvarkymo kliūčių. Be to, pagal šias tris nuostatas numatoma, kad nepriėmus bendro sprendimo bet kuri pertvarkymo institucija pasibaigus keturių mėnesių laikotarpiui (kuris laikomas taikinimo terminu, kaip nustatyta EBI reglamento 19 straipsnio 2 dalyje) gali perduoti šį klausimą nagrinėti EBI, prašydama jos priimti sprendimą dėl privalomo tarpininkavimo pagal EBI reglamento 19 straipsnį. Tokiu atveju pradžioje už šį klausimą buvusi atsakinga pertvarkymo institucija perleidžia atsakomybę priimti sprendimą šiuo klausimu EBI. Pagal to reglamento 19 straipsnio 3 dalį EBI priima sprendimą per vieną mėnesį. EBI sprendimas tuomet tampa privalomas atitinkamoms pertvarkymo institucijoms.

Toliau pateikiamoje lentelėje palyginami EBI įgaliojimai vykdyti neprivalomą ir privalomą tarpininkavimą ir nurodoma, kam taikomos atitinkamos nuostatos.

Straipsniai Įgaliojimai vykdyti neprivalomą tarpininkavimą

(EBI reglamento 31 straipsnio c punktas) Įgaliojimai vykdyti privalomą tarpininkavimą

(EBI reglamento 19 straipsnio 3 dalis) Grupių pertvarkymo planai

(13 straipsnis) Pertvarkymo institucijai paprašius, EBI gali padėti taikinimo laikotarpiu pasiekti bendrą sprendimą (4 dalis)

(išimtis: sprendimas gali neigiamai paveikti valstybių narių fiskalinius įsipareigojimus (9 dalis). Jei pasibaigus taikinimo laikotarpiui pertvarkymo institucija perduoda EBI teisę priimti sprendimą

– grupių lygmeniu (5 dalis);

– patronuojamųjų įmonių lygmeniu (6 dalis). Grupės pertvarkymo kliūtys

(18 straipsnis) Pertvarkymo institucijai paprašius, EBI gali padėti taikinimo laikotarpiu pasiekti bendrą sprendimą (5 dalis). Jei pasibaigus taikinimo laikotarpiui pertvarkymo institucija perleidžia EBI atsakomybę priimti sprendimą grupės lygmeniu (6 dalis) ar patronuojamųjų įmonių lygmeniu (7 dalis) dėl priemonių, susijusių su: – teisinės ir veiklos struktūros keitimu; – patronuojančiosios finansų kontroliuojančiosios bendrovės steigimu; – atskiros finansų kontroliuojančiosios bendrovės kūrimu patronuojamajai įmonei kontroliuoti. Minimalus nuosavų lėšų ir tinkamų įsipareigojimų reikalavimas

(45 straipsnis) Jei pasibaigus taikinimo laikotarpiui pertvarkymo institucija perleidžia EBI atsakomybę priimti sprendimą grupės lygmeniu (9 dalis) ar patronuojamųjų įmonių lygmeniu (10 dalis).

Iš esmės BGPD 13 straipsnio 4 dalyje įtvirtinta, kad dėl grupės pertvarkymo plano grupės lygmens pertvarkymo institucija ir patronuojamųjų įmonių pertvarkymo institucija priima bendrą sprendimą. Galima kreiptis į EBI, kad ji padėtų vykdyti šį procesą. Pertvarkymo institucijoms per keturis mėnesius nuo informacijos perdavimo dienos nepriėmus bendro sprendimo dėl grupės pertvarkymo plano, grupės lygmens pertvarkymo institucija priima savo sprendimą grupės lygmeniu, o patronuojamųjų įmonių pertvarkymo institucijos priima individualius sprendimus (atitinkamai 5 ir 6 dalys). Tačiau jeigu per keturių mėnesių laikotarpį kuri nors pertvarkymo institucija perduoda klausimą EBI, grupės lygmens institucija arba individualiai už patronuojamąją įmonę atsakinga pertvarkymo institucija atideda savo sprendimo priėmimą ir laukia bet kokio EBI sprendimo. EBI sprendimą priima per vieną mėnesį; jis tuomet tampa privalomas atitinkamai institucijai ir jį taiko kitos susijusios pertvarkymo institucijos.

Tačiau, jei grupės lygmens pertvarkymo institucija nustato pertvarkymo kliūčių, grupės pertvarkymo plano parengimo termino taikymas sustabdomas. Tokiu atveju per keturis mėnesius įstaiga pertvarkymo institucijai turi pasiūlyti, kokiomis galimomis priemonėmis įveikti arba pašalinti esmines kliūtis. Pertvarkymo institucija įvertina, ar siūlomos priemonės yra veiksmingos.

Jei, pertvarkymo institucijos vertinimu, pasiūlytomis priemonėmis konkrečios kliūtys veiksmingai nesumažinamos ar nepašalinamos, ji pareikalauja, kad įstaiga imtųsi alternatyvių priemonių. Grupės atveju, vadovaujantis BGPD 18 straipsniu, grupės lygmens pertvarkymo institucija, bendradarbiaudama su konsoliduotos priežiūros institucija ir EBI turi parengti ataskaitą dėl priemonių, kuriomis numatoma įveikti tokias kliūtis.

Per keturis mėnesius nuo ataskaitos gavimo dienos Sąjungos patronuojančioji įmonė gali teikti pastabas.

Grupės lygmens pertvarkymo institucija ir patronuojamųjų įmonių pertvarkymo institucijos per keturis mėnesius nuo patronuojančiosios įmonės pastabų gavimo arba praėjus jų pateikimo terminui, priima bendrą sprendimą dėl esminių kliūčių ir jų šalinimo priemonių nustatymo, pasikonsultavusios su kompetentinga institucija ir su valstybių, kuriose yra svarbių filialų, pertvarkymo institucijomis, taip pat atsižvelgusios į Sąjungos patronuojančiosios įmonės galimas pastabas. Pagal 18 straipsnio 5 dalį, galima kreiptis į EBI, kad ji padėtų pasiekti bendrą sprendimą. Nepriėmus bendro sprendimo dėl ataskaitos dėl sėkmingo pertvarkymo kliūčių, grupės lygmens pertvarkymo institucija priima savo sprendimą grupės lygmeniu, o patronuojamųjų įmonių pertvarkymo institucijos priima savo individualius sprendimus. Tačiau per keturių mėnesių laikotarpį EBI gali būti paprašyta vykdyti privalomą tarpininkavimą dėl priemonių, susijusių su teisinės ar veiklos struktūros esminiu pakeitimu, kontroliuojančiosios bendrovės įsteigimu arba kontroliuojančiosios bendrovės sukūrimu įstaigai kontroliuoti. Jeigu per keturių mėnesių laikotarpį kuri nors pertvarkymo institucija perduoda klausimą EBI, grupės lygmens institucija arba individualiai už patronuojamąją įmonę atsakinga pertvarkymo institucija atideda savo sprendimų priėmimą ir laukia bet kokio EBI sprendimo. EBI privalomą sprendimą priima per mėnesį.

Vadovaujantis BGPD 45 straipsnio 9 dalimi dėl minimalaus nuosavų lėšų ir tinkamų įsipareigojimų reikalavimo, grupės lygmens pertvarkymo institucija ir individualiai už patronuojamąsias įmones atsakinga pertvarkymo institucija daro viską pagal savo įgaliojimus, kad pasiektų bendrą sprendimą dėl konsoliduoto minimalaus reikalavimo. Jei atitinkamos pertvarkymo institucijos nepriima bendro sprendimo dėl konsoliduotai taikomo minimalaus reikalavimo, sprendimą priima grupės lygmens pertvarkymo institucija, tinkamai atsižvelgusi į atitinkamos pertvarkymo institucijos atliktą patronuojamųjų įmonių vertinimą. Jei patronuojamųjų įmonių lygmeniu bendras sprendimas nepriimamas, sprendimą priima atitinkamos patronuojamųjų įmonių pertvarkymo institucijos, tinkamai apsvarsčiusios grupės lygmens pertvarkymo institucijos pareikštas nuomones ir išlygas. Jeigu per keturių mėnesių laikotarpį kuri nors pertvarkymo institucija perduoda klausimą EBI, grupės lygmens pertvarkymo institucija arba atitinkamai individualiai už patronuojamąją įmonę atsakinga pertvarkymo institucija atideda savo sprendimo priėmimą ir laukia bet kokio EBI sprendimo, kurį ji gali priimti per mėnesį ir kuris tuomet tampa privalomas susijusioms pertvarkymo institucijoms. Sprendimas peržiūrimas ir atitinkamais atvejais atnaujinamas.

Patirtis, įgyta EBI naudojantis tarpininkavimo įgaliojimais

Nuo EBI įsteigimo Reglamentu (ES) Nr. 1093/2010 šiai institucijai buvo pateikti devyni tarpininkavimo prašymai, iš kurių trys buvo susiję su privalomu tarpininkavimu, o šeši – su neprivalomu tarpininkavimu. Iš šių devynių atvejų du tarpininkavimo prašymai EBI buvo pateikti pagal BGPD, kuri įsigaliojo 2015 m. sausio 1 d.. Kol kas dėl visų prašymų vykdyti tarpininkavimo procedūrą (privalomą, neprivalomą) susijusios šalys galiausiai pasiekė susitarimą prižiūrint ir padedant EBI. Dėl šios priežasties iki šiol nebuvo būtinybės vykdyti privalomo tarpininkavimo, kad būtų pasiektas susitarimas.

Nors su šiais atvejais susijusi patirtis nėra didelė, iš jos galima spręsti, kad tarpininkavimo procesas gali būti veiksminga priemonė, kuria kompetentingos institucijos skatinamos priimti bendrus sprendimus, – EBI turėjo galimybę išspręsti nesutarimus taikinimo etape (arba atlikdama neprivalomą tarpininkavimą).

Nepaisant to, nebuvo priimta bendrų sprendimų dėl priemonių esminėms kliūtims įveikti ar pašalinti ir dėl minimalaus nuosavų lėšų ir tinkamų įsipareigojimų reikalavimo.